ສັນ​ຍາ​ຢຸດ​ຍິງ "ທີ່​ແຕກ​ຫັກ​ໄດ້​ງ່າຍ" ລະ​ຫວ່າງ ອິ​ສ​ຣາ​ແອ​ລ ກັບ ພວກ​ຈີ​ຮາດ ອິ​ສ​ລາມ ຍັງ​ມີ​ຜົນ​ບັງ​ຄັບ​ໃຊ້
ກອງ​ທັບ​ບົກ​ໄດ້​ໃຫ້​ຄວາມ​ກະ​ຈ່າງ​ແຈ້ງວ່າການ​ໂຈມ​ຕີ “ຄັ້ງ​ສຸດ​ທ້າຍ​” ຂອງ​ເຂົາ​ເຈົ້າ​ໄດ້​ເກີດ​ຂຶ້ນ​ເວ​ລາ 11:25 ຕອນ​ແລງ. 
ສັນຍາຢຸດຍິງ “ທີ່ແຕກຫັກໄດ້ງ່າຍ" ລະຫວ່າງ ອິສຣາແອລ ແລະ ພວກຫົວຮຸນແຮງ ຈີຮາດ ອິສລາມ ໃນເຂດກາຊາ, ເຊິ່ງຖືກໄກ່ເກ່ຍໂດຍລັດຖະບານ ອີຈິບ ນັ້ນ ປາກົດວ່າ ຍັງມີຜົນບັງຄັບໃຊ້ຢູ່ ໃນຕອນເຊົ້າວັນຈັນມື້ນີ້, ເຮັດໃຫ້ມີຄວາມຫວັງວ່າຄວາມຂັດແຍ້ງທີ່ຮຸນແຮງຄັ້ງຫຼ້າສຸດນີ້ ທີ່ໄດ້ເຮັດໃຫ້ຊາວ ປາແລັສໄຕນ໌ ເສຍຊີວິດຢ່າງໜ້ອຍ 44 ຄົນນັ້ນ, ໄດ້ສິ້ນສຸດລົງ, ອີງຕາມການລາຍງານຂອງອົງການຂ່າວ AFP ສັນຍາຢຸດຍິງດັ່ງກ່າວ, ເຊິ່ງໄດ້ເລີ່ມຕົ້ນຢ່າງເປັນທາງການເວລາ 11:30 ຕອນແລງຂອງວັນອາທິດວານນີ້, ໄດ້ແນເປົ້າເພື່ອຍັບຢັ້ງການຕໍ່ສູ້ໃນເຂດ ກາຊາ ນັບຕັ້ງແຕ່ສົງຄາມ 11 ວັນເມື່ອປີກາຍນີ້ ທີ່ໄດ້ທຳລາຍເຂດແດນຊາຍຝັ່ງຂອງ ປາແລັສໄຕນ໌ ແນວໃດກໍ່ຕາມການໂຈມຕີໄລຍະສັ້ນໆ ແລະ ການໂຈມຕີດ້ວຍຈະຫຼວດໄດ້ເກີດຂຶ້ນກ່ອນຈະມີການເຊັນສັນຍາຢຸດຍິງ, ດ້ວຍສຽງສັນຍານເຕືອນໄພໄດ້ດັງຂຶ້ນໃນພາກໃຕ້ຂອງ ອິສຣາແອລ ໃນໄລຍະກ່ອນ ແລະ ຫຼັງຈາກຂີດເສັ້ນຕາຍ, ແຕ່ບໍ່ມີລາຍງານວ່າມີຝ່າຍໃດໄດ້ລະເມີດຂໍ້ຕົກລົງຫຼັງຈາກສີ່ຊົ່ວໂມງ ໃນຖະແຫຼງການສະບັບນຶ່ງທີ່ຖືກສົ່ງອອກສາມນາທີຫຼັງຈາກການຢຸດຍິງໄດ້ເລີ່ມຂຶ້ນນັ້ນ, ກອງທັບບົກຂອງ ອິສຣາແອລ ໄດ້ກ່າວວ່າ “ໃນການຕອບໂຕ້ ຕໍ່ຈະຫຼວດທີ່ຖືກຍິງເຂົ້າໃສ່ເຂດແດນຂອງ ອິສຣາແອລ ນັ້ນ, ກອງທັບປັດຈຸບັນນີ້ແມ່ນກຳລັງໂຈມຕີເປົ້າໝາຍທີ່ກວ້າງຂວາງ” ທີ່ເປັນຂອງພວກ ຈີຮາດ ອິສລາມ ໃນເຂດ ກາຊາ ໃນຖະແຫຼງການຕໍ່ມາ, ກອງທັບບົກໄດ້ໃຫ້ຄວາມກະຈ່າງແຈ້ງວ່າການໂຈມຕີ “ຄັ້ງສຸດທ້າຍ” ຂອງເຂົາເຈົ້າໄດ້ເກີດຂຶ້ນເວລາ 11:25 ຕອນແລງ ໃນຂະນະທີ່ທັງສອງຝ່າຍໄດ້ຕົກລົງທີ່ຈະຢຸດຍິງກັນນັ້ນ, ແຕ່ລະຝ່າຍຕ່າງກໍໄດ້ເຕືອນວ່າ ເຂົາເຈົ້າຈະຕອບໂຕ້ດ້ວຍກຳລັງ ຖ້າມີຄວາມຮຸນແຮງໃດໆ ປະທານາທິບໍດີ ສະຫະລັດ ທ່ານ ໂຈ ໄບເດັນ ໄດ້ສະແດງຄວາມຍິນດີກັບການຢຸດຍິງດັ່ງກ່າວ, ໂດຍຂອບໃຈຕໍ່ປະທານາທິບໍດີ ອີຈິບ ທ່ານ ອັບແດລ໌ ຟັດທາ ອາລ-ຊິສຊີ ສຳລັບບົດບາດຂອງປະເທດຂອງທ່ານໃນການໄກ່ເກ່ຍມັນ ທ່ານ ໄບເດັນ ຍັງໄດ້ຮຽກຮ້ອງສຳລັບການສືບສວນສອບສວນ ກ່ຽວກັບ ການບາດເຈັບ ແລະ ເສຍຊີວິດຂອງພົນລະເຮືອນ, ເຊິ່ງທ່ານໄດ້ເອີ້ນວ່າ “ໄພຫາຍະນະ ” ໃນຖະແຫຼງການສະບັບນຶ່ງ, ທູດພິເສດສັນຕິພາບຕາເວັນອອກກາງຂອງ ອົງການສະຫະປະຊາຊາດ ທ່ານ ຕໍ ເວັນເນັສແລນ ໄດ້ກ່າວວ່າ “ສະຖານະການດັ່ງກ່າວແມ່ນຍັງຄົງບອບບາງຫຼາຍ, ແລະ ຂ້າພະເຈົ້າຂໍຮຽກຮ້ອງທຸກຝ່າຍໃຫ້ປະຕິບັດການຢຸດຍິງ ” ນັບຕັ້ງແຕ່ວັນສຸກເປັນຕົ້ນມາ, ອິສຣາແອລ ໄດ້ດຳເນີນການລະດົມຍິງທາງອາກາດ ແລະ ປືນໃຫຍ່ຢ່າງໜັກໃສ່ຕຳແໜ່ງຂອງພວກ ຈີຮາດ ອິສລາມ ໃນເຂດ ກາຊາ, ດ້ວຍພວກຫົວຮຸນແຮງໄດ້ຍິງຈະຫຼວດຫຼາຍຮ້ອຍລູກໃນການຕອບໂຕ້